ไฟแนนซ์ทูเดย์
&#8220;คุณภาพยังคงเป็นที่จดจำกันได้นาน หลังจากที่เราลืมราคากันไปแล้ว&#8221;
10 ม.ค. 2555

“คุณภาพยังคงเป็นที่จดจำกันได้นาน หลังจากที่เราลืมราคากันไปแล้ว”
...30 ก.ย. 2554 โพสต์ทูเดย์ นำเสนอข่าวเกี่ยวกับสินเชื่อสวัสดิการแก่ สส. และ สว. โดยเนื้อหาระบุว่า อภิศักดิ์ ตันติวรวงศ์ กรรมการผู้จัดการใหญ่ ธนาคารกรุงไทย ระบุว่า ตั้งแต่ยุบสภาไป 




คนสอบตกก็บอกว่าไม่มีเงินจ่าย บางคนมาขอผ่อนผัน บ้างก็จ่ายมั่ง ไม่จ่ายมั่ง ธนาคารได้ดำเนินการโครงการนี้หลายรอบ โดยผู้กู้รอบแรกที่อยู่ในตำแหน่งครบเทอม 4 ปี ได้จ่ายครบแล้ว หลังจากนั้นได้เขียนบทนำเรื่อง “ไร้ความรับผิดชอบ” ปรากฏว่าคณะกรรมาธิการการเงินการคลังและสถาบันการเงินวุฒิสภา มีความกังวลว่า ข่าวและบทนำดังกล่าวอาจส่งผลกระทบต่อภาพลักษณ์และความน่าเชื่อถือของวุฒิสภา จึงได้เชิญอภิศักดิ์ไปชี้แจงด้วยตัวเองเมื่อวันที่ 27 ธ.ค. 2554
ธนาคารกรุงไทย จึงชี้แจงมาว่า ในปัจจุบัน สว.ที่ใช้สินเชื่อสวัสดิการกับธนาคารกรุงไทย ไม่ได้เป็นหนี้เสียแต่ประการใด มีการผ่อนชำระเงินตามเงื่อนไขที่ธนาคารกำหนด ซึ่งสินเชื่อสวัสดิการที่ธนาคารให้กู้กับ สส. และ สว.นั้น เป็นสินเชื่อในลักษณะเดียวกับสินเชื่ออเนกประสงค์ที่ธนาคารให้กู้กับข้าราชการ พนักงานรัฐวิสาหกิจและพนักงานเอกชนที่ผ่านบัญชีเงินเดือนกับธนาคารสำหรับไว้ใช้จ่ายในยามจำเป็น จึงเรียนมาเพื่อทราบว่า สส. กะ สว. ก็มีวินัยทางการเงิน
“นริศ ชัยสูตร” อธิบดีกรมธนารักษ์ เปิดเผยว่า ปีที่แล้วสามารถจัดเก็บรายได้เพื่อนำส่งเข้าแผ่นดินสูงถึง 4,590 ล้านบาท สูงกว่าปี 2553 ถึง 700 ล้านบาท ขณะที่เป้าหมายแค่ 3,800 ล้านบาท 
รายได้ส่วนใหญ่มาจากการนำที่ราชพัสดุไปพัฒนาเชิงพาณิชย์ 3,700 ล้านบาท เช่น ค่าเช่าอสังหาริมทรัพย์ ค่าธรรมเนียมเบ็ดเตล็ด และค่าขายที่ดินและอาคาร ในส่วนของเหรียญกษาปณ์ มีรายได้จากการจ่ายแลกเหรียญหมุนเวียนและเหรียญที่ระลึกในโอกาสสำคัญ สามารถจัดเก็บได้ 870 ล้านบาท ในจำนวนนี้เป็นการขายทอดตลาดเหรียญชำรุดและถอนคืน 118 ล้านบาท 
อธิบดีนริศมั่นใจว่าปีนี้จะทะลุแน่ เพราะผ่านมาเพียง 3 เดือน สามารถจัดเก็บรายได้แล้ว 635 ล้านบาท คิดเป็น 14% ของเป้าหมาย 4,400 ล้านบาท ฝีมือมั้ยละ